  Анжелика Тихонова корреспондент Тужгес кужмо, визьмо, батырлыко воргоронэз быръёзы Глаз ёросын 11-тӥ южтолэзе «В поисках Донды батыра» конкурс улсын. Донды батыр нимез нуллон понна 9 мылкыд карисьёс нюръяськозы. Со сярысь иворъёсъя «Удмуртия» агентстволэн корреспондентэзлы вераз Глаз ёросысь лулчеберетъя но туризмъя центрен кивалтӥсь Евгений Баженов. «Конкурсэ пыриськись котьма ласянь азинлыко луыны кулэ, со сяна вераськыны но ассэ сцена вылын возьыны быгатыны кулэ. Озьы ик со зэмос воргорон луыны кулэ. Егит пи ӧвӧл, мӧйы воргорон, кызьы ке 35 аресысен», — шуиз Евгений Баженов. Воргоронъёс одно ик удмурт кылэз тодыны кулэ. Конкурслэн ужпумез — батырлыклы саклык висъян. Мӧйы воргоронлэсь дунлыксэ ӝутон. Пыриськыны мылкыд карисьёс вань. Соос туж пӧртэмесь. Кин ке ёросын, кин ке карын тырше, кин ке лулчеберет удысын, кин ке предприятиын ужа. Баженовлэн верамезъя, конкурсын вормись «ДондыДор» ӵектослы сӥзем вань шор но ёрос ужрадъёсы кыскемын луоз. «Ми соин Глаз ёрослэн брендэныз сямен тодматылом», — шуиз со. Донды батыр ним понна вожвылъяськисьёс нырысь ик асэнызы но дӥсенызы тодматоно, собере лулчеберетъя но историяя визьсынан юанъёслы валэктонъёс сётоно луозы. Нош куинетӥяз конкурсын кужымзэс возьматозы. Кылсярысь, корт арбериез куасаллялозы, бензопилаен ужаны быгатэмзэс возьматозы. Огъя вераса, рос-прос воргорон ужен вырыны быгатэмзэс адӟытозы. Донды батырез утчаса Конкурс Адам гуртын историяя но лулчеберетъя «Дондыдор» парклы висъям интыын ортчоз. Сое Глаз ёросысь лулчеберетъя но туризмъя центр радъя. Тодэ вайытом, шор дауръёсысь лулчеберетъя но историяя «ДондыДор» паркез Удмуртиын 2018-тӥ арын усьтыны чакламын. 2016-тӥ арын ӵектос «Культурная мозаика: партнерская сеть» Росси конкурсын вормисе потӥз. Тегъёс: Лулчеберет Туризм Удмуртия Глазкар удмуртъёс  